**Gépészmérnöki szak hallgatói elégedettség értékelése 2021**

A gépészmérnöki szak hallgatói a korábbi évek gyakorlatának megfelelően a megadott szempontrendszer szerint értékelték a gépészmérnöki szakot. A hallgatók 18%-a (19 fő) töltötte ki a kérdőívet. Az előző évi méréshez képest nőtt a felmérésben résztvevő, levelező hallgatók aránya, 31 %-ra (2020-ban 20% volt).

1. **A szakon folyó oktatás színvonala**

***A hallgatói megítélés folyamatosan javulónak tekinthető***. A hallgatók döntő többsége, 68,4%-a szerint megfelelő az oktatás színvonala (2020-ban 46,7% vélekedett így). Továbbá számottevően csökkent azok száma, akik a képzés színvonalát erősen hullámzónak tartják, 15,8%-ra (2020-ban 40%volt). Kissé nőtt azok száma is, akik szerint magas színvonalú oktatás folyik, 15,8%-ra (2020-ban 10% volt).

1. **A leginkább fejlesztett képességek**

A szakon folyó képzés a hallgatók megítélése szerint leginkább az önálló tanulási készség megszerzésének képességét (73%-ról 79%-ra nőtt) és a lexikális tudásukat (40%-ról 60%-ra nőtt), valamint a gondolkodásukat (56%-ról 53%-ra csökkent) fejlesztette. A képzés a ***csapatmunkában történő munkavégzést*** (60%-ról 16%-ra csökkent!) nem fejleszti megfelelően-ezért ezt a készséget ***fejleszteni kell***, pl. alk. techn. feladatok kiadása csoportmunkában való megoldásra. Sokan érzik most is úgy, hogy megfelelően tudják a megszerzett tudást alkalmazni (47% változatlanul), illetve a kreativitásuk jobban fejlődött a képzésnek köszönhetően (30%-ról 42%-ra nőtt). Úgy vélik, hogy a kommunikációs készségüket a képzés a korábbinál kevésbé fejleszti (30%-ról 16%-ra csökkent). A tolerancia csökkent (23%-ról 16%-ra), viszont a vitakészségük nőtt (6%-ról 11%-ra), valamint az önkifejezési képességük is fejlődött (10%ról 21 %-ra), tehát ezen kompetenciák fejlesztéséhez a szakon folytatott tanulmányok hozzájárultak.

1. **Az oktatók szakmai felkészültsége**

***Az oktatók szakmai felkészültségének hallgatói megítélése jelentősen javult***. A kiemelkedő minősítés 30%ról 32%-ra nőtt, a megfelelő minősítés 36%-ról 63%-ra nőtt, az egyénenként erősen változó megítélés 33%-ról 5%-ra csökkent.

1. **Tantárgyi követelményrendszer**

***A tantárgyi követelményrendszer hallgatói megítélése kissé javult***. Magasnak, de teljesíthetőnek tartja a hallgatók 47%-a (2020:40%), reálisnak, a közvetített tananyaggal arányosnak tartja a követelményeket a hallgatók 32%-a (2020:40%) és 21%-uk tartja a követelményeket magasnak, illetve nagyon nehezen teljesíthetőnek (2020-ban ez az arány még 20% volt).

1. **Az oktatók és hallgatók viszonya**

***Az oktatók és hallgató viszonyát egyre inkább a kölcsönös tisztelet és megbecsülés jellemzi*** (2020: 4,47; 2021: 4,95 ), valamint a segítségnyújtás és konzultációs lehetőségek biztosítása (2020: 4,47; 2021:4,83 ).

1. **Gyakorlati képzés**

***A szakhoz kapcsolódó gyakorlati képzést a hallgatók döntő többsége jól szervezettnek, átgondoltnak, naprakész tudást biztosítónak tartja*** (2020: 43,3%; 2021: 63%). Csökkent azok aránya, 33%-ról 31%-ra, akik szerint jól szervezett, de elavult tudást közvetít. Nem volt olyan hallgató, aki szerint a gyakorlati képzés rosszul szervezett és nem tölti be funkcióját, (2020:16,7%; 2021: 0%!).

1. **Infrastruktúra**

Legjobbnak minősítették a hallgatók az akadálymentesítés minőségét (2020: 4,88; 2021: 4,71), a könyvtári szolgáltatásokat (4,63), a laborok és műhelyek felszereltségét (2020: 4,21; 2021: 4,87), a tantermek felszereltségét (2020:4,53; 2021:4,5), valamint az oktatástechnika fejlesztését (4,1-ről 4,68-ra). Javult a jegyzetellátottság (4,21-ről 4,47-re), ill. a számítógépek elérhetőségének (4-ről 4,06-ra) a megítélése. Romlott az internet elérhetőségének (2020: 4,87; 2021: 4,47) a megítélése.

1. **A szak által szervezett tanulmányutak**

***Jelentősen csökkent a szak által szervezett tanulmányutakkal teljesen elégedett hallgatók száma*** 70%-ról 32%-ra, és nőtt azok aránya (16,7%-ról 26%-ra), akik szerint kevés hallgató számára biztosítanak ilyen lehetőségeket. Kismértékben nőtt azok aránya, akik szerint nem elérhetők ezek a lehetőségek, (2020: 13,3%; 2021: 15%).

1. **Intézeti adminisztráció**

***Az intézeti adminisztráció megítélése az előző évekhez hasonlóan, kedvezően alakult***, 4,53-4,8-ig terjedő értékelést kapott (előző évben is 4,52-5,0 volt).

1. **Kreditek és órarend**

Romlott a kreditek elismertetésének hallgatói megítélése (2020: 5,11-5,39; 2021: 4,6-4,9) az órarend rugalmas átalakítása viszont javult (2020: 4,23; 2021: 4,53).

1. **A szak megítélése**

***A szak hírnevének hallgatói megítélése*** (4,23-ról 4,42-re), ***piacképességének értékelése*** (4,37-ről 4,63-ra) ***egyaránt javult, és elhelyezkedési esélyeiket is a hallgatók 2021-ben határozottan jobbnak tartották*** (2020:4,33; 2021: 4,74).

1. **Elhelyezkedési szándék**

***A kérdőívet kitöltő hallgatók (100%-a) gépészmérnökként szeretne elhelyezkedni***, az előző évben kisebb arányban vélekedtek így a hallgatók (86,7%-a).

**A hallgatói vélemények alapján megfogalmazott javaslatok az intézeti vezetés felé:**

* A gyakorlati képzés feltételeinek javítására új együttműködési megállapodások megkötése jól felszerelt, korszerű technológiákat alkalmazó ipari üzemekkel (duális képzést folytató cégekkel);
* A duális képzés továbbfejlesztése (cégek számának növelése, új típusú együttműködések – tantervek, tantárgyi programok készítésébe való bevonásuk, ipari szakemberek bevonása az elméleti és a gyakorlati képzésbe, üzemi témák feldolgozása (TDK, szakdolgozat, alkalmazástechnikai feladatok), üzemi tantárgyi segédletek, szemléltető eszközök készítése, stb.);
* A képzés gyakorlatiasabbá tétele (nagyobb óraszámú gyakorlati képzés, üzemi gyakorlatból átvett alkalmazástechnikai feladatok kiadása, stb.), amelyre az új KKK-szerinti tanterv 2017/18. tanévtől felmenő rendszerben lehetőséget biztosít;
* Több projektfeladat, a csapatmunkára való felkészítés minél több tárgyból
* Szakmai konferenciák szervezése hallgatók bevonásával, hallgatók részvételének biztosítása;
* Hallgatók országos és nemzetközi versenyekre való felkészítésének támogatása (Pneumobil, Elektromobil, Gokart, Bosch; programozó verseny, stb.);
* Üzemlátogatások (duális cégeknél) számának növelése, szakmai tanulmányi kirándulások szervezése szakmai tárgyakból, új helyszíneken;
* Cégbemutatók szervezése (állásbörze, cégek bemutatkozása, álláslehetőségek közvetítése);
* Külső cégek meghívása szakmai előadások megtartása (pl.: Rumed Kft., Henkel Kft., Contitech Kft.), ipari újdonságok megismertetése, innovációs délutánok szervezése;
* Oktatók szakmai konferenciákon, továbbképzéseken való részvételének nagyobb arányban történő biztosítása – pályázati lehetőségek kiaknázásával;
* Oktatási infrastruktúra, internetelérés fejlesztése pályázati támogatással;
* Jegyzetírás ösztönzése, jegyzetkiadás feltételrendszerének javítása pályázati támogatással;
* Ceepus, Erasmus hallgatói mobilitások ösztönzése, segítése.
* Az oktatók felkészültségének javítása továbbképzések szervezésével.

Nyíregyháza, 2021. június 30.

Dr. Szigeti Ferenc

gépészmérnöki szak felelőse